TLU SA wys sy Jong boer van die jaar aanDanie Bester is TLU SA se Jongboer van die Jaar vir 2020. Danie Bester van Balfour in Mpumalanga is aangewys as TLU SA se Jong boer van die jaar vir 2020. “Ons was baie beïndruk met Danie se gebruik van tegnologie en veral die internasionale skakeling en navorsing oor sojaboontjies,” sê Henry Geldenhuys, president van TLU SA. “Hy is voorwaar ŉ boer wat nie net aanpas by die hulpbronne tot sy beskikking nie, maar ook die hulpbronne uitbrei en verbeter. Dit is presies die soort vindingrykheid waarna ons soek onder ons jong boere. Hy het ŉ blink toekoms voor hom.” Die 35-jarige Bester het ná skool op die Potchefstroomse Landboukollege studeer. Volgens TLU SA se verklaring boer Bester al, soos die meeste kinders wat op ŉ plaas grootgeword het, al vandat hy ŉ klein seuntjie is. Hy het ná skool amptelik begin boer en is die afgelope 12 jaar op Rietbult by Balfour in Mpumalanga. Hy verbou graangewasse soos mielies en soja, terwyl sy pa, wat saam met hom boer, die beesboerdery hanteer. Met dié onderskeiding het Bester onder meer ŉ oorsese reis en ŉ kontantprys losgeslaan. CT van der Merwe, ŉ 35-jarige boer van Dendron in Limpopo, is as die naaswenner aangewys. Hy is die afgelope 13 jaar betrokke die Al 3-boerdery en boer met aartappels, botterskorsies, uie, beeste en het onlangs ook draakvrug by die lys gevoeg. Die 32-jarige Janis Terblanche van Marble Hall in Limpopo het die derde plek gehaal. Terblanche boer al tien jaar lank. Hy het die Janis Terblanche-boerdery ses jaar gelede gekoop en boer voltyds met druiwe. “Ons wens elkeen van hierdie jong boere geluk met hulle vernuf. Ons is tevrede dat die toekoms van landbou in bekwame hande lê. “Ons wil ook ons borge Manitou, Santam en CMH Kempster Ford Hatfield bedank vir die belangrike rol wat hulle in hierdie kompetisie speel. Julle skep hoop deur die belegging in ons jong boere.”